als_Latn dik_Latn sag_Latn
Graçanicë: Mbledhja e parë e të gjithë përfaqësuesve të komunave serbe të Kosovës
"Tubimi i sotëm ka për qëllim vendosjen e bazës politike për formimin e Asociacionit të Komunave serbe të Kosovës, të parapara me Marrëveshjen e Brukselit."
PRISHTINË (AA) – Me intonimin e himnit të Serbisë dhe pa kurrfarë simbole të Kosovës, sot në Shtëpinë e Kulturës në Graçanicë, ka filluar mbledhja e parë e përbashkët e përfaqësuesve të 10 komunave me shumicë serbe në Kosovë.
Në takim ishin prezent edhe shefi i Zyrës për Kosovë në Qeverinë e Serbisë, Marko Gjuriq, oficeri i Zyrës Ndërlidhëse ndërmjet të Beogradit dhe Prishtinës, Dejan Paviçeviq, zëvendëskryeministri i Kosovës Branimir Stojanoviq, ministrat serb në Qeverinë e Kosovës dhe deputetët serb të Kuvendit të Republikës së Kosovës , si dhe përfaqësues të gjitha institucioneve dhe organizatave tjera të serbëve në Kosovë, të cilat financohen nga Beogradi.
Shefi i Zyrës për Kosovë në Qeverinë e Serbisë, Marko Gjuriq, në fillim të mbledhjes ka deklaruar se takimi i sotëm ka për qëllim vendosjen e bazës politike për themelimin e Asociacionit të Komunave serbe të Kosovës, të paraparë me Marrëveshjen e Brukselit. Ai njëherësh porositi se kjo ditë është shumë e rëndësishme në historinë e re të serbëve të Kosovës, të cilët gjithmonë do ta kenë përkrahjen e Beogradit.
“Kam ardhur t’ju them se duhet të bashkoheni, si kurrë më parë, duhet të punoni dhe veproni politikisht të bashkuar dhe se sot, në këtë takim i cili ka potencial që të mbahet në mend si i pari në vazhdën e takimeve të tilla të përbashkëta të serbëve, t’i definoni prioritetet kryesore të luftës tonë për mbijetesë dhe fuqinë politike të serbëve në Kosovë” ka thënë Gjuriq.
Ai ka thënë se serbët nuk e pranojnë shkarkimin e ministrit për komunitete dhe kthim, Aleksandar Jablanoviqit dhe se nuk do të lejojnë që Prishtina t’i caktojë përfaqësuesit e serbëve.
Zëvendës kryeministri i Kosovës, Branimir Stojanoviq ka theksuar se serbët dëshirojnë të ndryshojnë për të mirë dhe t’iu zgjasin dorën e pajtimit shqiptarëvee por jo t’ju shtrinë dorë e cila kërkon lëmosh.
“Nuk pranojmë që liria të na jepet me lugë, nganjëherë dhe aty këtu, për liri nuk negociohet” ka thënë Stojanoviq.
Ai ka shtuar se serbët ëndërrojnë që të lëvizin lirshëm nëpër tërë Kosovën, që lirisht të punojnë tokën e tyre, të shërohen dhe të shkojnë në shkollë dhe se, ka ardhur koha që të marrin përgjegjësitë mbi vete, prandaj vend për mossukses nuk ka.
Ministri i pushtetit dhe administrimit lokal në Qeverinë e Kosovës, Ljubomir Mariq, që ishte kryesues i mbledhjes së sotme, ka porositur se serbët nuk dëshirojnë që të ndikojnë në jetët e tjerëve por në jetët e veta, prandaj i ka bërë thirrje bashkësisë ndërkombëtare që t’ju mundësoj serbëve që t’i gëzojnë të drejtat e tyre dhe të zhvillohen.
Të mbledhurve në këtë takim iu është drejtuar edhe kryetari i Listës Serbe, Aleksandar Jablanoviq, prej shkarkimit të cilit serbët nuk po marrin pjesë në punën e institucioneve të Kosovës. Ai deklaroi se me politikanët shqiptarë është lehtë të negociosh por është vështirë që të zbatohet marrëveshja.
“Asociacioni i komunave serbe është projekt i cili nuk është vetëm i yni dhe përgjegjësinë për zbatimin e këtij projekti e ka njësoj edhe pala shqiptare. Ne e kemi kryer obligimet dhe pjesën tonë të punës. Kemi dal në zgjedhjet e Kosovës, kemi qenë pjesë konstruktive të kësaj Qeverie” tha Jabllanoviq dhe shtoi se tash pret nga Qeveria e Kosovës që të jetë konstruktive, serioze dhe marrëveshjen ta zbatojë në praks.
Pas pjesës hyrëse e cila ishte e hapur edhe për media, pjesëmarrësit vazhduan punën e tyre me dyer të mbyllura, kurse pas përfundimit të mbledhjes ata do t’i drejtohen medieve me një komunikatë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn